Верним другама
Верним другама

Вама двема певат' нећу,

Нашт' на дану палит' свећу,

Вашу љубав,  вашу слогу

Опевати ја не могу.

Кад б'у песми било дара

Сасвим ново што да ствара,

Е онда бих дири'о жице

Нек' се хоре милимице.

Али слабо важне нисте,

Да вас кујем гор' у звезде.

А још већма стрепим, стравим

Поредит' вас с небом плавим.

Звезде ноћу, сунце дању,

Служе немом самовању,

Вашом слогом,  чини ми се,

Једна вечност провиди се.

Не мож' песма ни да сања

За такова друговања:

Зато жељи — не мож' крити —

Ваша трећа друга бити.

Напомене 

 Објављена у књизи Песме, 1863, страна 25

Извори 

 Милорад П. Шапчанин: Целокупна дела, Књига прва, страна 35-36. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин